Jumprava (grupa) - Vikipēdija

# Jumprava (grupa)

### Vikipēdijas raksts

Jumprava
Galvenā informācija
Izcelsmes vieta | Rīga, Latvija
Žanrs | Sintīpops Popmūzika Rokmūzika Elektroniskā mūzika
Darbības gadi | 1984-1992; 1997-pašlaik
Izdevējkompānija | Platforma Records
Mājas lapa | jumprava.com
Dalībnieki
Aigars Grāvers Aigars Krēsla Aigars Grauba Ainārs Ašmanis
Bijušie dalībnieki

Ingus Ulmanis (1984-1987)
Aigars Votišķis (1984-1987)
Māris Jurjāns (1984-1986)
Hermanis Kaminskis (1984-1986)
Ainars Vilde (1984)
Antonija Breidaka (1984)

Jumprava ir latviešu mūzikas grupa, kuras sastāvā ir Aigars Grāvers, Aigars Krēsla, Aigars Grauba un Ainārs Ašmanis. Jumprava jau kopš 1980. gadiem ir viena no populārakajām grupām Latvijā.

## [izmainīt šo sadaļu] Biogrāfija

### [izmainīt šo sadaļu] 1984-1992

Grupu 1984. gada aprīlī izveidoja Ainārs Ašmanis, Māris Jurjāns, Ainars Vilde un Antonija Breidaka, bet vasarā tai pievienojās Hermanis Kaminskis, Ingus Ulmanis, Aigars Voitišķis un Aigars Grāvers. Tajā pašā gadā Jumpravu atstāja Vilde un Breidaka. Iesākumā Jumprava spēlēja fankmūziku un elektronisko mūziku, tādēļ bieži tika salīdzināti ar angļu grupu Depeche Mode. 1986. gadā grupu astāja Jurjāns un Kaminskis, bet tai pievienojās Aigars Krēsla un Aigars Grauba. Grupa izpelnījās popularitāti visā Latvijā ar savām dziesmām "Par rozēm" un "Mākonis". 1987. gadā Jumpravas darbībā iestājās nopietna krīze un grupu atstāja tās vokālists Ingus Ulmanis un Aigars Voitišķis, abi kopā izveidojot grupu Lādezers. 1989. gada sākumā grupu atstāja arī Aigars Grauba. Nopietnākie Jumpravas panākumi sākās 1980. gadu beigās-1990. gadu sākumā, kad laika posmā no 1990. līdz 1992. gadam grupa trīs reizes pēc kārtas uzvarēja prestižajā Mikrofona dziesmu aptaujā ar dziesmām "Baltā", "Peldētājs" un "Klusumā". 1992. gadā tika pārtraukta grupas darbība. Populārākās Jumpravas pirmā darbības posma dziesmas bija "Prom no pilsētas", "Tālu aizgāja", "Šeit lejā", "Vēlreiz" un "Ziemeļmeita".

Deviņdesmito gadu vidū, grupai aktīvi nedarbojoties, tika izdotas vairākas Jumpravas labāko dziesmu izlases - "Jumprava I-II-III-IV" četrās kasetēs, kā arī divi kompaktdiski "Jumprava 84-87" un "Jumprava 88-90".

### [izmainīt šo sadaļu] 1997-

1997. gadā Jumpravas darbību atjaunoja Aigars Grauba, Aigars Grāvers, Aigars Krēsla un Ainārs Ašmanis, un līdz šim grupas sastāvs nav mainījies. 1998. gadā tika izdots pirmais grupas albums pēc darbības atjaunošanas "Laika atšķirību romance", no kura pazīstamākās dziesmas bija "Lēna upe", "Ēna" un "Auto '98". Šajā albumā grupa sadarbojās ar Nataradžu, kurš sarakstīja vairāku dziesmu vārdus. Nākamajā gadā klajā nāca kārtējais labāko dziesmu apkopojums "Labāko dziesmu izlase". 1999. gadā grupa ieguva Latvijas Mūzikas ierakstu gada balvu par mūža ieguldījumu Latvijas mūzikas attīstībā. 2001. gadā Jumprava izdeva savu nākamo albumu "Trajektorija", kura populārākajām dziesmām "Nedaudz par viņu" un "Ringā" tika uzņemti arī videoklipi. Dziesma "Baiga vasara" bija tituldziesma tāda paša nosaukuma filmā kuras režisors bija grupas dalībnieks Aigars Grauba.

Vēl pēc 4 gadiem 2005. gadā klajā nāca nākamais Jumpravas albums "Inkarmo", kurā dažas dziesmas sarakstīja arī Rolands Ūdris. Radiostaciju apritēs nonāca albuma dziesmas "Liekos dīvains", "Inkarmo", "Vārdi" un "Laimīgs". Dziesmām "Stacijā" un "Kailass" tika uzņemti arī videoklipi. 2005. gadā tika izdots turpinājums 1999. gadā izdotajai labāko dziesmu izlasei - "Labāko dziesmu izlase II daļa (1984-1990)". Nākamajā gadā šīs abas izlases tika savienotas un izdotas kopā "Labāko dziesmu dubultizlasē: Dzīvo silti".

## [izmainīt šo sadaļu] Diskogrāfija

### [izmainīt šo sadaļu] Studijas albumi

- "No tēvu zemes" (1985)
- "Jumprava" (1988)
- "Pilsēta" (1989)
- "Laika atšķirību romance" (1998)
- "Trajektorija" (2001)
- "Inkarmo" (2005)

### [izmainīt šo sadaļu] Izlases

- "Jumprava I-II-III-IV" (1994)
- "Jumprava 84-87" (1995)
- "Jumprava 88-90" (1996)
- "Labāko dziesmu izlase" (1999)
- "Labāko dziesmu izlase II daļa (1984-1990)" (2005)
- "Labāko dziesmu dubultizlase: Dzīvo silti!" (2006)

## [izmainīt šo sadaļu] Ārējās saites

- Oficiālā mājaslapa
- Ierakstu kompānija

Saturs iegūts no "http://lv.wikipedia.org../../../j/u/m/Jumprava_%28grupa%29.html"

Kategorija: Latvijas mūzikas grupas

##### Views

- Raksts
- Diskusija
- Pašreizējā versija

##### Meklēt